*6. melléklet a 428/2016. (XII. 15.) Korm. rendelethez*

**A központi költségvetésből folyósított támogatás mértékének megállapításához szükséges adatszolgáltatás (művészeti évadbeszámoló) színház, balett- és táncegyüttes részére**

**I. Szöveges évadértékelés**

1. **társulati művészeti-szakmai közösségépítő tevékenység bemutatása**
2. ***az évadra kitűzött ez irányú célok és azok megvalósulása, e vonatkozásban különösen a továbbképzés, workshop, tanulmányutak szervezése, vendégművészek – rendezők, tervezők – meghívásának ismertetése***

Színházunk szakmai célja a jelenkor szellemi kérdéseire irányuló elemző figyelem és élénk reagálás, a színpadi munka minőségének folyamatos fejlesztése, a hagyományos színpadi fogalmazásmódok mélységi bejárása, az újak felfedezése, megértése és alkalmazása- fejlesztése, a kialakult közönségbázis megtartása és szélesítése, a kortárs irodalom serkentése, a társművészetek minél szélesebb körű bevonása és a nemzetközi kapcsolatok ápolása, szélesítése, valamint a színházpedagógia minél intenzívebb bevonása működésünkbe.

Társulaton kívüli alkotótársaink sora igen széles, az alábbiakban felsoroljuk

***A 2016/17-ES ÉVADRA MEGHÍVOTT VENDÉGMŰVÉSZEK, RENDEZŐK, TERVEZŐK, ALKOTÓK***

***Három nővér***

Darvas Ferenc m.v., Murányi Márta m.v., Szathmáry Judit m.v., Bagossy László, Bagossy Levente, Kristina Ignjatovic, Ari-Nagy Barbara, Matkó Tamás

***Emlékezés a régi szép időkre***

Bagossy László, Izsák Lili, Matkó Tamás

***Anyám tyúkja (2.)***

Várady Szabolcs, Izsák Lili

***József és testvérei***

Murányi Márta mv., Szathmáry Judit mv., Kákonyi Árpád, Újházy Gyöngyi, Ölveti Mártyás, Bartek Zsolt, Izsák Lili, Szlávik Júlia, Juhász András, Ascher Tamás

***Hit, szeretet, remény***

Csákányi Eszter m.v., Bohoczki Sára m.v., Katona Dávid m.v., Gelsi Zoltán, katona Dávid, Bodor Panna e.h.,

***ÉLŐ KÖLTŐK TÁRSASÁGA***

Nem csak a „kötelező” versekre vagyunk kíváncsiak, hanem a kortárs költészetre is. Ezért az Anyám tyúkja (2) -re készülve felkértünk **24 kortárs költőt**, írjanak egy-egy verset társulatunk tagjainak. Hogy ki kinek, azt évadnyitó társulati ülésünkön sorsoltuk ki. Nem kötöttük meg, ki miről írjon, vagy hogy a színész és a szöveg között miféle kapcsolat legyen. Csak azt kértük, hogy a szöveg számoljon azzal, hogy ki mondja majd, és hogy még meg nem jelent szöveget kapjunk, mi legyünk az első közlők, továbbá hogy a terjedelem lehetőleg ne haladja meg a húsz sort.

A versek felvételei naponta jelentek meg 2016. december 29. és 2017. január 22. (a magyar kultúra napja) között facebook-oldalunkon és a honlapunkon – illetve a hvg.hu is közzétette őket.

Az élő költők társaságának és az Örkény társulatának találkozásából emlékezetes versek és versmondások születtek.

A netes közlést, megjelenést mindenképpen folytatjuk. Színházi előadásokkal (és kortárs versek kiadásával) megközelíthetetlen nézőszáma van: az Élő költők társasága több mint másfélmillió elérést produkált, és több mint hatszázezren indítottak el verset képernyőjükön.

A sorozatban keretében verset írt költők: Balla Zsófia, Csukás István, Erdős Virág, Závada Péter, Várady Szabolcs, Rakovszky Zsuzsa, Podmaniczky Szilárd, Kürti László, Kiss Judit Ágnes, Ferencz Győző, Kemény István, Báthori Csaba, Kántor Péter, Kukorelly Endre, Varró Dániel, Zalán Tibor, Térey János, Nádasdy Ádám, Lator László, Aczél Géza, Lackfi János, Szabó T. Anna, Tóth Krisztina, Kovács András Ferenc

***IMPRÓS FLESSBACK MINDENKINEK***

Ebben az évadban is folytattuk az IRAM részeként megvalósuló IMPRÓS FLESSBACK programunkat. Merész vállalkozás az írott szöveg biztonságos terepéről a még meg nem született pillanatok ingoványos talajára lépni, de erős színházi élménnyel kecsegtet: színész és néző együtt lesz tanúja és irányítója egy történet születésének, sőt ebben a közös alkotásban részt vesz maga a szerep is, az írott, költött alak is. Improvizációnkban az adott előadás konfliktusaitól, problematikájától inspirálódva jelöljük ki a közös játék alapját. Asszociációk, párhuzamok és a közönség ötletei irányítják a rögtönzött történeteket. Az improvizáció közösségi játék és tanulás, kreatív szellemi és fizikai torna. Az ilyen élmény megvilágítja, hogy a színházban saját történeteink tükröződnek, a felvetett problémák jelenünkhöz szólnak; az előadások élő társadalmi és emberi kérdéseket vizsgálnak, így a saját életünkben hasznosuló tudást és tapasztalatokat adhatnak. A program az Örkény Színház és a Momentán Társulat együttműködésében valósul meg. Az eseményen kiemelt szerepet kap alkalmanként egy vagy két középiskolás osztály. Az előkészítő IRAM FLESS foglalkozást, a hozzá kapcsolódó előadást és az IMPRÓS FLESSBACK-et egészként, háromlépcsős programként kezeljük.

2017-ben az alábbi foglalkozások valósultak meg:

***Február 18. Hamlet***

Ki lehet Hamlet? Ki hasonlít Hamletre? Mi közünk nekünk Hamlethez?

Tettvágy, tétlenség és kétség mit jelenthetnek ma?

Szabad-e bosszút állni? Kell-e bosszút állni? Mi hogyan állunk bosszút?

Hamlet az őrült, vagy mindenki más? Mit szabad egy bolondnak? Mit szabad a színháznak?

***Március 19. Az ügynök halála***

Van-e bennünk Willy Loman? És a szüleinkben?

Miért baj az, ha álmodozunk? Kinek könnyebb hazudni, magunknak vagy másoknak? Meddig lehet fenntartani egy élethazugságot?

Ki lehet-e bújni a szülői elvárások alól? Lehet-e kibújni a pénz vonzása alól? Muszáj, hogy a végén minden elromoljon?

Miért lesz nekünk attól jobb, hogy színházban megnézzük, hogy másnak rossz?

Bekerülési költség: 472 500 Ft

***ELŐSZOBA***

**Beszélgetéssorozatot** indítottunk új bemutatóink és repertoáron lévő előadásaink kapcsán. A meghívott előadók és alkotók olyan kulturális és közéleti témákat vitatnak meg, amelyek értékes és érdekes gondolatokkal járulnak hozzá a színházi estéhez. Az előadásokat megelőző másfél órás alkalmak során nagy hangsúlyt fektetünk a közönséggel folytatott párbeszédre is.

A programot tervezi és vezeti: Neudold Júlia és Szabó-Székely Ármin

A sorozat előadásai voltak az évadban:

***Március 17. Apátlanok***

Az Örkény Színház 2016 januárjában mutatta be Mikó Csaba díjnyertes darabját. Gáspár Ildikó rendezőnek már régóta szívügye volt a rendszerváltás évtizedeit felölelő, narratív monológok egymásba fűzésével kísérletező családtörténet-dráma, amelynek magyarországi ősbemutatójára nálunk került sor. A Gazdálkodj okosan! játék által ihletett díszlet és a gyerekkort idéző jelmezek ironikus keretet adnak a hétköznapok valósága és vágyott élet szorításában tipródó szereplők történetéhez.

Beszélgetőpartnerek voltak: Murányi Yvett és Veres Júlia, pszichodrámával foglalkozó szakemberek, valamint Gáspár Ildikó, az előadás rendezője.

***Március 23. Tartuffe***

Mit hiszünk el? Hogyan hitetünk el valamit? Miért nem látjuk a nyilvánvalót?

Beszélgetés a meggyőzés virtuóz technikáiról és a fanatizálódás mechanizmusáról.

Meghívott vendégeink voltak: Fabricius Gábor médiaszakember, író, filmrendező, a MOME tanára és Gyulai Attila politológus, a MTA tudományos munkatársa.

1. ***társulati tagok egyéb, a szervezet működéséhez közvetlenül nem kapcsolódó művészi tevékenységének bemutatása, ennek keretében különösen a vendégszereplések más előadó-művészeti szervezet produkciójában, filmben, rádióban***

Társulatunk három tagja a HOPPart Társulat alapítói közé tartozik.

A színházi munka természete szerint társulatunk szinte minden tagja végez művészi munkát rádiós, televíziós, filmes, pódium, illetve az Örkény Színházon kívüli más kőszínházi, illetve független produkciókban.

1. ***a társulat foglalkoztatottsága, munkamegosztása, ennek keretében különösen művészi vagy művészeti munkakörben foglalkoztatottak által teljesített produkciók, a társulat leterheltsége, szabad kapacitása tekintetében***

A társulat az Örkény Színház legfőbb értéke. Ide tartozni feladatot jelent, és művészeink ezt komolyan is veszik. Nem pusztán arról van szó, hogy valamivel többet próbálunk a szokásosnál vagy, hogy bemutatóink után javító próbával és rendszeres elemzéssel, megbeszéléssel tovább dolgozunk előadásainkon, hanem arról, hogy a tagok nincsenek „békén hagyva”: folyamatos a törekvésünk arra, hogy színészetük újabb és újabb felületeit találják meg, és arra, hogy ne koptassák túl a régieket. Az ilyen processzus a színész számára egyrészt kényelmetlen, mert érett művészeket is arra kényszerít, hogy új terepekre merészkedjenek, másrészt nélkülözhetetlen, mert megóv a megrekedéstől, vagyis a modorosságtól.

Társulatunk igen erős leterheltséggel dolgozik. Színházunkban kettő a kötelező bemutatószám, három a természetes, négy az egészséges. Az évadban, mint látható, öt bemutatót tartottunk. Ennek oka az, hogy meggyőződésünk, ha az alkotóerő jelentkezik, működtetni kell, és mindenképp lehetőséget kell adni azoknak a szakmai gondolatoknak a megvalósulására, amelyek az értelmes munka vagy a siker reményével jelentkeznek.

Prózai drámaszínház lévén előadásaink szereposztásai nem többszörözhetőek, ami azt jelenti, hogy művészeink egészségére, pihenésére a jelenleginél sokkal nagyobb figyelmet lenne helyes fordítani.

***TÁRSULATUNK TAGJAI A 2016/2017-ES ÉVADBAN***

**Színművészeink:**

Bíró Kriszta, Csuja Imre, Dóra Béla, Epres Attila, Ficza István, Für Anikó, Gálffi László, Hámori Gabriella, Jéger Zsombor, Kerekes Éva, Kerekes Viktória, Kókai Tünde, Mácsai Pál, Máthé Zsolt, Nagy Zsolt, Novkov Máté, Patkós Márton, Pogány Judit, Polgár Csaba, Szandtner Anna, Takács Nóra Diána, Tenki Réka, Vajda Milán, Znamenák István, Zsigmond Emőke

Látható, hogy **társulatunk fiatalodik**. Ez természetes és kívánatos. Nem helyes, sőt, teljességgel szakszerűtlen, ha egy társulat legfiatalabb tagja elmúlt harminc- ahogy nálunk volt az elmúlt években.

A társulatnak ez a bővítése a foglalkoztatás, azaz a művészeknek szerepekkel való ellátása szempontjából kockázatos. Döntésemet sok töprengés előzte meg. Végül megléptem, színházunk jövője érdekében. Ha ezek a kiemelkedő tehetségű fiatalok nem hozzánk jönnek, akkor elkelnek máshol, és a semmibe foszlik az az összeszokottság is, amely gyakorlatos és vendégszínészi éveikben a színház és az új tagok között kialakult.

Itt jegyzem meg, hogy az évad végén távozik a társulatból Kerekes Viktória. Megmaradó régebbi szerepeit tovább játssza színházunkban.

**Művészeti munkatársak:**

Nem csak a színészek jelenléte, alkotóereje működteti az alkotófolyamatokat, az előadást és a színházat magát. Ezért természetesen a társulat, azaz a szorosan vett művészi alkotóközösség tagjaként említem **Bagossy Lászlót,** akinek szemlélete, munkája és folyamatos jelenléte alapvető az Örkény Színházban, rendezései meghatározó fontosságúak.

Társulati tag **Gáspár Ildikó**. Szakmai optikája és tudása nélkülözhetetlen, korábban szövegeink gondozása terén, az utóbbi években rendezőként.

Társulati tagként végzi munkáját **Neudold Júlia**, az IRAM program vezetője.

Szintén társulatunk tagja **Ari-Nagy Barbara** dramaturg, akit ízlése, szakmai biztonsága alkalmassá tesz, hogy az Örkény társulatába illeszkedjen. Társulati tagként említem **Kákonyi Árpád** zenei vezetőnket is, aki minden műfajban nem csak otthonos zeneszerzőként, zongoristaként, de korrepetitorként is nélkülözhetetlen, és színészként is akadály nélkül épül a többiek közé, ha a darab azt kívánja. Ízlésével és személyiségével pár évad alatt egyik legfontosabb alkotótársunkká vált.

Itt említem meg, hogy a társulatban színészeink közül többekben erős **rendezői ambíciók**, sőt bizonyított, megvalósult rendezői pályák is vannak. Színházunk feladatának tartom, hogy a jelentékeny tehetséget mutató munkatársak házon belül bejárhassák szakmai útjukat, kiteljesíthessék pályájukat, azaz helyzetbe kerülhessenek. **Polgár Csabára**, – aki a HOPPart társulatnál tette meg első lépéseit rendezőként, majd a müncheni Volkstheater-ben lett visszatérő vendégrendező – nem csak színészként számítok az Örkényben, hanem rendezőként, és az alapvető koncepcionális kérdéseket megvitató **művészeti tanács** tagjaként is. Ebben Bagossy László, Gáspár Ildikó, Polgár Csaba, Ari-Nagy Barbara és én magam veszünk részt.

1. **hazai és nemzetközi szakmai és művészeti kapcsolatépítési és együttműködési gyakorlat bemutatása**
2. ***együttműködések, projektek bemutatása, ennek keretében különösen időbeli hatályuk, tartalmi-tematikai összefoglalásuk, a hosszú távú együttműködés esetén a már megvalósult, a lekötött programok, továbbá a jövőbeli programütemezés bemutatása***

Az a./1. pontban már említett **IMPRÓS FLESSBACK**programunk a Momentán Társulat együttműködésével valósult meg, az évadban két alkalommal. A két társulat közös munkája egy új színházpedagógiai forma megteremtését eredményezte, valamint a közönséggel, a diákokkal való kommunikáció megújulásához vezetett.

Hosszabb távú terveink között szerepel **a projekt folytatása**: az Örkény repertoárján szereplő darabokban azoknak a motívumoknak és konfliktusoknak a feltérképezése, melyek alkalmasak improvizációra és irányított vitára épülő feldolgozásra.

Színházunk elkötelezett a kortárs költészet, és a kortárs irodalom színpadi megszólaltatása iránt. Ennek egyik sikeres megnyilvánulása volt az a./1. pontban már említett ***ÉLŐ LÖLTŐK TÁRSASÁGA*** című sorozatunk. E vállalkozás mintájára 2017 decemberében jelentetjük meg a **„Kortárs egypercesek”** munkacímű sorozatunkat, ahol kortárs prózaírók, vagy mindkét műfajban alkotó szerzők számunkra írott egyperceseit mondjuk majd el.

Szakmánk jellegéből adódóan az Örkény Színház folyamatos és **szoros kapcsolatban áll a társművészetekkel**, elsősorban természetesen az irodalom, a zene, a vizuális művészetek és a tánc területén.

2017 májusában a **Petőfi Irodalmi Múzeum** Aranyvasárnap című rendezvényén lépett fel társulatunk, ahol Arany-verseket, és mások verseit Aranyról adtuk elő.

Szoros, természetes kapcsolatunk van a **Színház- és Filmművészeti Egyetemmel**, ahonnan az elmúlt 15 évben és ebben az évadban is számos növendék töltötte nálunk – részben vagy egészben – szakmai gyakorlatát, és szerezte meg első, a színházi praxisban nyerhető tapasztalatait. Tagjaink közül többen rendszeresen tanítanak a Színház- és Filmművészeti Egyetemen, illetve a Liszt Ferenc Zeneművészeti Egyetemen is.

Számos iskolában tartunk rendhagyó irodalmi órát. Közösségi szervezetekkel való kapcsolataink közül megemlítjük a VII. kerülettel ápolt jó viszonyunk jegyében a kerület nyugdíjasainak rendszeres, főpróbákon való fogadását, a Nagycsaládosok Egyesületével való együttműködést, a **VII. kerülettel** közösen lebonyolított Örkény-kert koncipiálását és szervezését.

Az évadban is műsoron volt a Thália Színházzal koprodukciós szerződés keretében játszott, a Nyugat folyóirat körül működő női szerzők és múzsák életéről szóló **NőNyugat** c. előadásunk, amelynek helyszíne a Thália Színház régi stúdiója volt.

2016-ban is sikerrel vettünk részt a Főváros **„Színházak éjszakája”** elnevezésű programjában, és ahogy az elmúlt években többször, tavaly is jelen voltunk „Újlipótváros kulturális falunapján” a **Pozsonyi Pikniken**.

1. ***meghívott művészek vagy előadások, illetve csereelőadások és vendégszereplések felsorolása, rövid bemutatása***

Az évadban meghívott vendégművészekről az a/1. pontban már tettünk említést.

A független színházakkal való együttműködés jegyében fogadtuk be a Füge Produkció, **Dohány utcai seriff** című darabját, melyet új játszóhelyünkön az Örkény Stúdióban játszunk.

Az előadás szövege a vészkorszak alatt elhurcoltak visszaemlékezéseiből áll össze, és teljes sötétben játsszuk. A színdarab szövegét Mohácsi János és a szereplők közösen válogatták. Gerincét személyes visszaemlékezések adják, Claude Lanzmann Shoah című filmjének textusán kívül - mint az Mohácsi János előadásaiban megszokott - számos vendégszöveg is található benne. Az esettanulmányok, túlélők visszaemlékezései, szépirodalmi művek, naplórészletek, történelmi források, jegyzőkönyvek és személyes gyűjtések segítenek a korabeli atmoszféra és a történelmi kor bemutatásában. A vallomások és írott anyagok közé ismétlődően önironikus és karakteres zsidó viccek ékelődnek, amelyekben ugyanez a sors fogalmazódik meg, a humor érthetőbbé teszi a tragikus történelmi hátteret is - mint minden oly sokszor a színházban: a tragikum a nevetésen sejlik át.

Szintén az Örkény Stúdióban játsszuk az Orlai Produkció **Kripli Mari** című előadását, mely Lázár Kati Jászai Mariról szóló önálló estje.

Itt jegyezzük meg, hogy nagyszínpadunk sajátosan szűkös méretéből adódóan az Örkény Színház alig tud befogadni vendégjátékot. Szinte minden erre irányuló kísérletünk meghiúsul a teljes inkompatibilitás miatt, így csereelőadásokat sem tudunk vállalni.

Természetesen ambíciónk, hogy részt vegyünk a **nemzetközi színházi életben**. Ám nemcsak a külföldi, hanem a belföldi utazásokat is megnehezíti, gyakorlatilag ellehetetleníti az a bevételkényszer, amely itthon nehezedik a színházra. Ha máshol játszunk, akkor nem játszhatunk itthon, azaz nincs bevétel és nincs TAO, ezért minden vendégjátékunk költségvetésénél arra kényszerülünk, hogy a meghívó félre terheljük az itthon elmaradt bevételeket, így aztán mindenkinek hamar elmegy a kedve tőlünk. Sokat nyújthatna egy olyan pályázati lehetőség, amelynek segítségével nem alkalmi, hanem rendszeres együttműködést lehetne kiépíteni magyar városok és fővárosi színházak között.

2017 februárjában ***Csoda és Kósza*** című produkciónk meghívást kapott **Gödöllő**re a Művészetek Házába, márciusban **Diggerdrájver** című előadásunk **Londonban** vendégszerepelt.

1. ***fesztiválokon való részvétel***

2017 márciusában *Emlékezés a régi szép időkre* c. produkciónk részt vett a debreceni **DESZKA Fesztiválon**.

*Mesél a bécsi erdő* c. előadásunk meghívást kapott a 2017 évi **POSZT** versenyprogramjába, ahol elnyerte a Legjobb előadás díját. Für Anikó kapta a Legjobb női mellékszereplő, Ignjatovic Kristina a Legjobb jelmez, és Kákonyi Árpád a Legjobb színházi zene díját.

1. ***fesztiválszervezés, ennek keretében különösen a cél, valamint a célközönség meghatározása, az esemény hasznosulása kulturális, gazdasági és egyéb releváns szempontok alapján***

**-**

1. **a repertoár-játszáshoz és a többtagozatos művészeti struktúrához kapcsolódó művészeti gyakorlat bemutatása**
2. ***az évadra kitűzött célok és azok megvalósulásának tagozatonkénti összefoglalása, ennek keretében különösen műsorpolitikai célkitűzések és azok teljesülése, valamint a repertoár bemutatása***

Az évad bemutatóinak tervezésekor a jelenkor kérdéseire irányuló kíváncsiság és figyelem vezérelt, természetesen tekintetbe véve számos más szakmai tényezőt, köztük társulatunk művészi fejlődésének igényét, új stúdiószínházunk repertoárjának építését, közönségünk minőségi elvárásait.

Darabválasztásaink ebben az évadban is a klasszikus és a kortárs, a nemzetközi és a magyar drámairodalom jeles műveit célozták meg, figyelemmel arra, hogy melyek közülük azok, amelyek kapcsolatot mutatnak jelen élményeinkkel, a kortárs valósággal, és így mai életünk kérdéseit teszik a nézőink számára megragadhatóvá.

Az évad során reagálnunk kellett jó és rossz váratlan helyzetekre egyaránt. Őszi bemutatónkat betegség miatt a próbakezdés előtt két héttel kényszerültünk megváltoztatni. Örömteli, köszönettel vett esemény viszont a Fenntartó döntése, hogy 2017 tavaszán nekiállhattunk nézőterünk felújításának – ám természetesen ennek is voltak előzetes szakmai terveinket érintő kihatásai. Ezekben az éles helyzetekben együttesünk összeszedetten, a kényelmetlenségekre is munkakedvvel reagált, amit az Örkény Színház szakmai állapotára nézve megnyugtatónak tartok.

Az évad szép gazdasági eredménnyel, értelmes művészi kockázatvállalásokat követő, hol nagyon, hol kevéssé sikeres új előadásokkal zárul. Repertoárunk régebbi része változatlanul népszerű, keresett, és jól karban tartott állapotban várja nézőit.

Budapest Főváros Önkormányzata megvalósítási megállapodást kötött Színházunkkal a nézőtér felújítása tárgyában. A munkaterület átadása 2017 áprilisában megtörtént. A színház életében ez azt jelentette, hogy az évad hátralevő részében tartandó előadásokhoz (április-május) fel kellett állítani a városban egy kőszínházi előadásra alkalmas játszóhelyet. Hosszas keresés és tárgyalás után a Városmajori Szabadtéri Színpadra költöztünk. Fűthető-hűthető sátrat építettünk a nézőtérre és a színpadra, mobil forgószínpadot gyártattunk, létre hoztuk a saját színpadunkra leginkább hasonlító körülményeket. Ezt a meglehetősen (nagyon) drága projektet magunk finanszíroztuk.

Mintegy húszezren láttak minket ott, érezhetően nem csak törzsközönségünk jött velünk, hanem a budai kerületek lakói is kíváncsiak voltak ránk. Érdekes, váratlan élmény: sokan vannak, akik nem jönnek át Pestre színházba, (vagy hozzánk nem) – de lakóhelyükhöz közelebb elmerészkednek. Úgy ítelem, a házak fele új néző volt. Az előadások elején lassabban és bizonytalanabbul reagáltak, de a tapsrendeknél már érezni lehetett, hogy jöttek velünk, és örülnek az élménynek. Joggal remélhetjük, hogy egy részük a jelentékeny földrajzi távolság ellenére megtalál minket a jövőben is.

***AZ ÉVADBAN BEMUTATOTT DARABOK***

***Három nővér***

*Anton Pavlovics Csehov*

Rendezte: Bagossy László

Bemutató: 2016. október 14.

Tizennégy ember egy vidéki városban. Négy nő, nyolc férfi, két aggastyán. Eltelik három év. Ketten egymásba szeretnek, de el kell válniuk, ketten összeházasodnak és gyerekeket nemzenek. Egy meghal, öten elmennek végleg. Heten maradnak.

„Azt kérdezed, mi az élet? Ez ugyanolyan, mint megkérdezni: mi a sárgarépa? A sárgarépa – az sárgarépa, a többi ismeretlen.” Csehov levele feleségének, 1904. április 20.

A Három nővér bemutatójához önbizalom és erős társulat kell. A darabot a Csákányi Eszter betegsége miatt meghiúsuló A Hattyú helyére rántottuk előre tervezett helyéről, az évad végéről. A színház ilyen terep: kiszámíthatatlan, szeszélyes, és néha a leglehetetlenebb helyzetekből sül ki fontos eredmény, vagy a biztosnak vélt siker helyett bukunk meg.

Három nővérünkre szerencsére inkább az előbbi jellemző: kritikai és közönségsiker. És a szerző túl jó ahhoz, hogy ne fejlesszük az előadást folyamatosan: egy – két évad alatt el fogja érni az optimumát.

Nézőszám: 8 948 fő

Bekerülési költség: 14 355 560 Ft

Nettó bevétel: 20 783 488 Ft

***Emlékezés a régi szép időkre***

*börtönmonológ*

*Eörsi István azonos című könyvének felhasználásával a szöveget szerkesztette: Bagossy László és Ari-Nagy Barbara*

Rendezte: Polgár Csaba

Bemutató: 2016. október 21.

Monodrámánk Eörsi István alakját idézi meg, aki 1956 decemberétől 1960 augusztusáig töltötte börtönbüntetését a forradalomban játszott szerepéért. Fogva tartásának éveiről az „Emlékezés a régi szép időkre” című könyvében számolt be, amely nem csupán a rabság hétköznapjainak ironikus-keserű felidézése, de kemény kritikája a börtönfalakon túl zajló kádári „konszolidációnak” is.

Az „Emlékezés”egy jelentős színész pályájának fontos állomása. Mindig érdekes, ha egy színpadon ábrázolt alak valódi, ismert személy: érdekes és veszélyes alaphelyzet. Znamenák úgy idézi meg a jellegzetes viselkedésű, jól ismert embert, hogy szuverén alakot teremt, az átalakulási készség és az intellektuális kontroll tökéletes arányával. Jelentős alakítás.

Előadásunk képi és általános rendezői világát tekintve is eredeti, fajsúlyos munka. Felveti a forradalom emlékezetének ellentmondásait, a jelenkor újnak vélt társadalmi jelenségeinek gyökereit, és az utókor felelősségét is.

Nézőszám: 1 423 fő

Bekerülési költség: 4 410 578 Ft

Nettó bevétel: 2 428 331 Ft

***Anyám tyúkja (2.)***

*a magyar irodalom kötelező versei*

*Válogatta: Várady Szabolcs*

*Szerkesztette: Mácsai Pál*

Rendezte: Mácsai Pál

Bemutató: 2017. január 21.

Az első „Tyúkot” azért neveztük el 1-nek, mert a fele sem fért az előadásba annak, amit elmondani szerettünk volna. Kérdés volt, hogy érdekli-e majd nézőinket az, ha verseket mondunk, ettől tettük függővé, lesz–e második. Január 22-én mutattuk be a „2”-t, mindenekelőtt azért, mert az előző előadás sikere ezt megkerülhetetlenné tette. A szervezőelv ugyanaz, mint korábban, a „legnagyobb” vagy legismertebb verseket állítottuk színpadra. Jelentős különbség, hogy ebben az előadásban már huszonhárman játszunk, tehát színházunk frissen szerződtetett fiatal művészei is találkoznak a versmondás tapasztalatával. Így ennek az előadásnak a próbafolyamata összességében hosszabb volt, mint más produkcióinké általában.

Az előadás egyértelműen sikeres, műsoron marad.

Nézőszám: 6 057 fő

Bekerülési költség: 5 247 000 Ft

Nettó bevétel: 14 198 413 Ft

***József és testvérei***

*Thomas Mann - A szerző regényéből a színpadi adaptációt írta: Gáspár Ildikó*

Rendezte: Ascher Tamás és Gáspár Ildikó

Bemutató: 2017. február 4.

"Ádám és Éva óta, mióta egyből kettő lett, nem élhet senki anélkül, hogy ne kívánja embertársai lelkébe képzelni magát, s megismerni igazi valójukat, miközben egyúttal idegen szemmel is próbál nézni. Az együttérzés az önfenntartásnak nélkülözhetetlen eszköze.” (Thomas Mann)

Az ifjú Józsefet, Jákob legszeretettebb fiát, testvérei egy száraz kútba vetik. Három napig időzik a mélyben, mintha meghalt volna, amikor egy öreg izmáelita megtalálja, megvásárolja, és magával viszi Egyiptomba. József szép és értelmes, kiválóságának köszönhetően hamar érvényesül az idegen országban, de egy asszony miatt másodjára is mély verembe kerül, a fáraó börtönébe – hogy immár férfivá érve szabaduljon fogságából, és beteljesítse sorsát. Thomas Mann regénye a 20. század legnagyobb szellemi vállalkozásainak egyike, az ókori kelet mítoszainak és vallásainak értelmező újramesélése. Népek és törzsek, istenek és emberek, nők és férfiak történetei fonódnak össze benne, és vezetnek vissza az emberi kultúra kialakulásának mélységes mélyen eredő gyökereiig.

Az előadás színházunk életének fontos, kiemelkedő állomása, nem csak hosszát, hanem a vállalkozás fajsúlyát és merészségét tekintve is.

Egyébként itt is azt történt, hogy váratlanul új darabot kellett keresnünk, mert egy másik budapesti színház műsorra tűzte tervezett adaptációnkat. Megelőztek minket - ez előfordul, és felveti azt, hogy nem kellene- e fővárosi színházaknak egyeztetni a műsorukról.

Tavasszal Gáspár Ildikó vette fel a regény adaptációjának ötletét, ami annyira a lehetetlen, hogy azonnal igent mondtam.

Döntésünk helyesnek bizonyult. Az előadás jelentős siker, az egyik „muszáj látni” színházi esemény az évadban, és bízhatunk benne, hogy hosszan műsoron marad.

Színházi értékei mellett azt is a siker és a kiemelt érdeklődés okának tartom, hogy egész más a mű szellemi horizontja, mint a mai létezésünké. Mi gyatrán fogalmazott mondatok, és nagyon zavaros, kusza, egymásnak ellentmondó – emberi, társadalmi, történelmi – fogalmak között élünk. Most megszólal a színpadon egy szöveg, amiből az árad, hogy az ember értelmes, elemző lény, aki képes magas színvonalon gondolkodni és fogalmazni, és még szellemes is. Ezt nagyon jó nézni és hallgatni.

Nézőszám: 4 944 fő

Bekerülési költség: 30 904 301 Ft

Nettó bevétel: 11 367 059 Ft

***Hit, szeretet, remény***

*Ödön von Horváth*

Rendezte: Gáspár Ildikó

Bemutató: 2017. április 28.

"1932 februárjában Münchenben találkoztam egy ismerősömmel, név szerint Lukas Kristl-lel, aki már jó néhány éve bírósági tudósítóként dolgozott. Kristl körülbelül a következőket mondta nekem ekkor: én igazán nem értem miért van az, hogy ezek a drámaírók, ha történetesen egy bűncselekményt és annak következményeit dolgozzák fel, szinte mindig az úgynevezett főbenjáró bűncselekményeket részesítik előnyben, és szinte sohasem foglalkoznak azokkal a kisebb bűncselekményekkel, amelyekbe pedig léptennyomon belebotlunk, amelyeket rendkívül gyakran csak tudatlanságból követnek el, és amelyek következményei akár a halálbüntetés következményeihez hasonlatosak.

És elmesélt nekem egy esetet a praxisából – a benne szereplő személyeket Kristl személyesen ismerte. Ebből a mindennapi esetből született meg e kis haláltánc, a Hit, szeretet, remény." (Ödön von Horváth)

Az előadás friss, recepciója még nem megítélhető. Annyi bizonyos, hogy eredetien közelít a darabhoz, látásmódja személyes és szuverén, nem a már ismert, hanem a be nem járt közelítés és közlésmód volt az alkotók célja.

Nézőszám: 533 fő

Bekerülési költség: 8 083 042 (előzetes adat)

Nettó bevétel: 682 945 Ft

***Repertoárunk korábbi darabjai közül műsoron volt 2016/2017-es évadban:***

Anyám tyúkja (1.)

Arthur Miller: Az ügynök halála

Arthur Schnitzler: A Bernhardi-ügy

Azt meséld el, Pista!

Bagossy László: A Sötétben Látó Tündér

Czigány Zoltán: Csoda és Kósza

Diggerdrájver

Eörsi István: Emlékezés a régi szép időkre

Mikó Csaba: Apátlanok

Moliere: Tartuffe

Nőnyugat

Ödön von Horváth: Mesél a bécsi erdő

Örkény István: Macskajáték

Örkény István: Tóték

Pierre Notte: Két néni, ha megindul

Shakespeare: A vihar

Shakespeare: Hamlet

Szigligeti Ede: Liliomfi

***Évad közben levettük repertoárunkról:***

Shakespeare: A vihar

***Évad végén levettük repertoárunkról:***

Nőnyugat

Szigligeti Ede: Liliomfi

1. ***a tagozatok egymáshoz való kapcsolódása, a több tagozatot is érintő produkciók bemutatása, együttműködés***

-

1. **közönségkapcsolati rendszer bemutatása**
2. ***közönségszervezési munka bemutatása, ennek keretében különösen az évadra meghatározott feladatok és teljesítésük, a módszerek, eszközök és eredményesség tekintetében***

Az **elmúlt évadban bevezetett új műsorrendet** – hogy két hónnappal előre lehet és kell jegyet vásárolni az előadásokra – lassan megszokják a nézők. Ez az újfajta rendszer sokkal gyorsabb reagálást követel a nézőktől és természetesen a színházaktól is, mint korábban, hiszen amikor elkezdjük az adott bemutató jegyeit árulni, a produkció még csak az olvasópróbánál tart. Ezt a munkafolyamatot marketing szempontból is utol kell érni. Meglehetősen nehéz a jegyeladás indítására szórólapot és egyéb marketing anyagokat készíteni, mert ekkor még rendszerint nem áll rendelkezésre elegendő információ. Miután szinte minden színház követi ezt a rendszert, sőt vannak olyan színházak, ahol sokkal előbbre kell jegyet vásárolni a kedveltebb darabokra – főleg olyan helyeken, ahol blokkban játszanak – a nézők is egyre jobban hozzászoknak az előre tervezéshez.

A kulturális programok számának rohamos növekedése, valamint a nehezebb anyagi körülmények évek óta azt eredményezik, hogy a szervezési osztály feladata rég nem merülhet ki abban, hogy kiszolgálják az üzemi közönségszervezők és a „betévedő” nézők igényeit. Folyamatos munka, kreativitás, ötletgazdagság, új és új csatornák felkutatása szükséges. Ezek a megváltozott körülmények tették és teszik szükségessé az **értékesítési munka állandó újragondolását** és folyamatos hatékonyabbá tételét.

A tavalyi évekhez hasonlóan továbbra is kiemelt célunk a **közönségbázis növelése**. Ellentmondásnak tűnik, hogy a 100% feletti nézettséggel ez hogyan lehetséges, pedig nagyon is az. Minél többen akarnak látni minket, annál hamarabb fogynak el a jegyeink, annál élénkebb a közönség figyelme, és persze kritikai attitűdje is: a több néző, a nagyobb nyomás jobb és koncentráltabb munkát követel tőlünk is. Az előadások próbafolyamatában betekintést engedő, úgynevezett „nyílt próba” nagy sikerrel működik, ezt minden új bemutatónknál megszervezzük. Erre a programra, csakúgy mint az előadások főpróbáira meghívjuk a pedagógusokat is, egyrészt megköszönve a munkájukat, másrészt, mert azok a tanárok, akik sok diákcsoportot szerveznek, igénylik a darabok „előnézését”.

A **közönségbázis megtartása** folyamatos, kiemelt feladat. Ezt - természetesen a jó előadásokon kívül - az értékesítési terület figyelemmel kísérésével és fejlesztésével érjük el. Nézői adatbázisunk folyamatosan bővül, heti szinten hírekkel, információkkal látjuk el közönségünket (honlap, közösségi, kulturális portálok, pártoló tagság, hírlevél stb.).

Az összes vásárlási pontunkon (jegypénztár, szervezés, bevásárlóközpontok) személyi és kényelmi szempontból is **magas szintű szolgáltatásra** törekszünk. Az előre lefoglalt jegyeket a foglalás helyétől függetlenül átvehetik a legközelebbi értékesítési ponton. Minden értékesítési pontunkon van lehetőség bankkártyás és SZÉP kártyás fizetésre, a vásárlók az összes forgalomban lévő és kulturális szolgáltatásra beváltható utalvánnyal fizethetnek. Idei fejlesztés az Erzsébet és Edenred utalványok elektronikus formában történő elfogadása (Kultúra kártya).

A pár évvel ezelőtt elindított **Partnerprogramunk** keretében színházunk havi műsora és egyéb rendezvényei közvetlenül eljutnak egy-egy céges kapcsolattartó munkatárs segítségével a belső levelező rendszeren keresztül a dolgozókhoz, akik jegyrendeléseiket e-mailen is leadhatják. Amennyiben igény merül fel, természetesen személyesen is kijárunk közvetlen értékesítés céljából a vállalatokhoz (pl.: HBO, Deutsche Bank, Eon-Hungaria, Mazars – Magyarország, Saldo Zrt., CIB Bank.)

Érdekes módon, de hagyományosan a **főiskolák, egyetemek diáksága** a legnehezebben „mozgatható” réteg. Ezen a területen az intézményekben működő HÖK (Hallgatói Önkormányzat) kulturális ügyintézőjén keresztül jutunk el a hallgatókhoz, illetve egy-két lelkes diákot kérünk fel arra, hogy segítse munkánkat. Részt veszünk az Eötvös Loránd Tudományegyetem Bölcsészettudományi Karán megrendezésre kerülő Bölcsész Napokon, ahol jegyeket és bérleteket értékesítünk. Az ELTE és a SOTE estében kialakítottunk egy együttműködést, amelynek keretében havi rendszerességgel küldünk műsort és ajánlókat a HÖK munkatársának, és a hallgatóknak közös internetes felületen van lehetőségük színházjegy igénylésre.

Kiválóan működik azonban hagyományos együttműködésünk a középiskolásokkal. Erről a j. pontban, IRAM programunkat bemutató szakaszban bővebben olvashatnak. Folyamatosan bővülő levelező adatbázisunk segítségével rendszeresen tájékoztatjuk az intézményeket. A szervező tanárokat meghívjuk bemutató előadásaink főpróbáira, személyes kapcsolatot ápolunk velük. Évek óta több középiskolás jönne hozzánk, mint amennyit fogadni tudunk – minden előadásunkra pontosan megállapított arányban jöhetnek középiskolás csoportok. Évadonként nagyjából nézőink ötöde – hatoda középiskolás, repertoárunk ezt az arányt viseli sérülés nélkül.

Minden kísérlet, törekvés és befektetés, ami a vevők jobb és számukra kényelmesebb kiszolgálását szolgálja – bár mindig többletmunkával jár, de előbb vagy utóbb nézőt vonz hozzánk, és bevételt termel.

1. ***karitatív tevékenyég bemutatása, ennek keretében különösen a kedvezményrendszer, együttműködések, a művészeti munkához közvetlenül nem kapcsolódó tevékenységek ismertetése***

Az Örkény Színház nem folytat direkt karitatív tevékenységet. Kedvezményrendszere tekintetében színházunknak – a színházi törvény miatt – meglehetősen korlátozottak a lehetőségei, de esetenként igyekszünk kedvezményes jegyeket biztosítani a rászorulóknak. (Nagycsaládosok Egyesülete, nyugdíjas klubok, pedagógusok, hátrányosabb helyzetű iskolák stb.).

Itt jegyzem meg, hogy általában nem pártoljuk a kedvezményes jegyeladást. Az akciózást pedig kerüljük, jegyeink 3,5 és 4 %-át értékesítjük így, és csak a legvégső utáni esetben.

1. ***közösségépítő tevékenység, önkéntesek bevonása***

Színházunk közönségszervezési munkáját segíti néhány önkéntes (szórólapozással, csoportok szervezésével), elsősorban főiskolások és egyetemisták.

Színházunk kezdeményezése a nagysikerű Örkény Kert program, melyről az i/2. pontban részletesen beszámolunk.

1. ***az egyenlő bánásmód jegyében tett intézkedések, az előadások akadálymentesítése***

Színházunk a halláskárosultak számára indukciós hurokkal rendelkezik.

Színházunk forrás hiányában mozgáskorlátozott nézőink számára nem akadálymentesített. Régi törekvésünk, hogy ezt megoldjuk, kapcsolatban állunk a témában jártas pályázatírókkal. Mindeddig nem nyertünk pénzt. Addig is, amíg ez a kérdés európai módon megoldódik, színpadi díszítő kollégáink természetesen minden esetben felviszik a kerekes székes vagy mozgásukban korlátozott nézőinket nehezen megközelíthető nézőterünkre.

Fontos újdonság, a felújításkor létre hozzuk a valódi mozgássérült wc-t és bejáratot, a színház első emeletén. Abban bízunk, hogy miután ezt megoldottuk, több eséllyel pályázunk arra a liftre, amely már egyenesen a nézőtéri szintre hozhatja a kerekesszékeseket.

1. **jegyértékesítési rendszer bemutatása**
2. ***marketingstratégia bemutatása***

Az Örkény Színház – mint a hozzá hasonló színházak általában – nem hagyományos értelemben vett marketingstratégiával dolgozik. Ennek több oka van: egyrészt az eladandó „terméket” (magát a színházat és az egyes előadásokat) csak egy bizonyos fokig lehet a „vásárlói igényekhez” igazítani, másrészt e „termék” jellegét elsősorban a színház profilja, küldetése határozza meg.

Az elmúlt években mind a **közönség összetétele**, mind jegyvásárlási szokásai jentősen megváltoztak. Érezhetően inkább az olcsóbb jegyeket keresik, ezek fogynak el először. A jegyek egyre nagyobb részét adjuk el az interneten keresztül, gyorsuló ütemben szorul vissza a személyes értékesítés aránya.

Az **internet** nem csak értékesítési csatornaként, hanem kommunikációs és marketingcsatornaként is fontos, és egyre fontosabb. Ezért nagyon körültekintően kell kiválasztani azokat a portálokat, közösségi oldalakat, ahol megjelenünk, érzékenyen és főleg gyorsan kell reagálnunk a folyamatos és azonnali visszajelzésekre.

**Facebook** oldalunkon, ahol amellett, hogy minden, a színház életét érintő kisebb-nagyobb eseményről hírt adunk, feladatokkal, játékokkal ösztönözzük a közösség aktivitását. Az oldalnak mostanra mintegy 22 000 követője van (Az előző évad végén 16 000 volt), akik a statisztikák szerint napi rendszerességgel keresik fel azt.

Színházunk ebben az évadban is folytatta a fontosabb budapesti bevásárlóközpontokban kialakított **külső jegyértékesítési pultok** működtetését. Ezek nem csak jegyeladási, hanem marketingszempontból is fontos elemek, a pultok reklámfelületként is funkcionálnak.

**Közönségszervezési irodánk** kiválóan működik; biztos, hogy a teltházakban az ő munkájuk jelentékeny szerepet játszik.

Van marketinghatása a **nyílt próba** intézményének is, amit viszont tényleg mi kezdtünk el, és azóta szinte mindenütt bevezették.

**Pártoló tagságunk** ragaszkodó, létszámuk mintegy kettőszáz fő. Ennek növelését nem tervezzük: csak akkor lehetne nagyobb a pártolók köre, ha külön foglalkozna vele valaki a közönségszervezési irodán. Erre jelenleg nem futja.

Hatásos marketingelem az **Örkény-kert** rendezvénye, amit már öt alkalommal tartottunk meg az évad legelején. Ez az egész napos utcai kiköltözés mára a kerületnek, a környéknek és a társulatnak is szívügye. (Részletesebben az i/2. pontban számolunk be róla.) Erre az alkalomra készül el mindig **évados kiadványunk**, ami a műsorról szóló információt személyes hangú szövegekkel keveri, és ezért népszerűbb, mintha nem tenné meg ezt a fél lépést a bulvár felé.

1. ***a jegyértékesítés módszerei, eszközei, ennek keretében különösen a hálózat működtetése, területi hatókör, csatornák***

Az elmúlt néhány évben markáns átrendeződésnek vagyunk tanúi az értékesítési csatornák területén. A múltból örökölt, egykor virágzó „üzemi közönségszervezői” hálózat az állami cégek, gyárak, stb. felszámolása és átalakulása miatt végleg elvesztette alapvető bázisát. A ma elérhető, a szervezőket egyáltalán beengedni hajlandó, gyakran multinacionális cégeknél munkát vállaló korosztály egyértelműen az **interneten történő vásárlást** részesíti előnyben, ha egyáltalán színházba vágyik.

Míg pár éve azt hittük, néhány éven belül a jegyértékesítés akár 50%-a is az interneten fog történni, a tapasztalok azt mutatják, hogy a korábban prognosztizáltakhoz képest lassabb mértékben nő e csatorna részesedése. Miközben az internet- képes mobiltelefonok elterjedtsége általános, az internetes jegyvásárlás aránya alig növekszik. Ehhez alkalmazkodnunk kell.

Budapest öt bevásárlóközpontjában működtetünk **jegyértékesítő pontokat** évek óta. Ebben az évben átszervezés és a hatékonyság szem előtt tartásával a Duna Plázában működő pultunkat bezártuk, és erőforrásainkat a másik négy, jól üzemelő jegyértékesítő pultra fókuszáltuk. A bevásárlóközpontok vásárlói már hozzászoktak a jelenléthez, és sokan direkt ezeknél az értékesítő pontoknál vásárolják meg jegyüket, bérletüket, kialakult a helyszínek saját törzsvásárló közönsége. A bevásárlóközpontok vezetőségével kiváló munkakapcsolatot tartunk fent, mivel a vásárlóik szeretik és értékelik ezt az „extra” szolgáltatást, így közös érdekünk a szolgáltatás fejlesztése, promóciós és marketing együttműködések keretében. Plakátokat helyezünk ki, szórólapozást szervezünk, speciális kedvezményeket biztosítunk az adott bevásárlóközpontban vásárlóknak. Részt veszünk a minden bevásárlóközpontban havi rendszerességgel működő kuponnapokon, ami marketing szempontból hasznos, és ennek is elsősorban az a célja, hogy bővítsük a helyi vásárlóréteget.

Színházunk a jegyértékesítés technikai lebonyolítására az **Interticket** rendszerét használja, amelynek előnye, hogy minden számottevő budapesti és a legtöbb vidéki jegyirodában (utazási irodában stb.) elérhető.

A **saját honlapunkon történő jegyértékesítés** elindításával és honlapunk linkjének több kulturális, illetve jegyértékesítési oldalon történő elhelyezésével mérhetően bővül az internetes jegyvásárlás. Szoros kapcsolatot építettünk ki a különböző internetes jegyvásárlási pontokkal (Jegymester, Ticketportál stb.), az ő vevőik is rendszeresen látogatják színházunkat.

A közvetlen kapcsolatot nézőinkkel **közönségszolgálati irodánk** tartja: ők végzik a törzsközönség kiszolgálását (pl. pártoló tagság), valamint az újabb területek feltérképezését és a jegyértékesítési hálózat koordinálását.

1. ***bérletek bemutatása mutatószámokkal, ennek keretében különös tekintettel a gyermek- és ifjúsági, nyugdíjas, felnőtt, középiskolai korosztálynak hirdetett, bérleteken belüli telítettségre***

Tovább folytatódott az elmúlt években kialakított bérletkonstrukciók értékesítése, amelyekkel kapcsolatban rendkívül pozitívak a nézői visszajelzések. Továbbra is az a tapasztalat, hogy a MOZAIK bérletet inkább saját célra vásárolják, a két szabadon felhasználható jegyet tartalmazó Ajándékbérletet pedig különböző alkalmakra (karácsony, születésnap, stb.), ajándékozási céllal

Az új műsorrend miatt felértékelődött a bérlettulajdonosok elővásárlási joga, hiszen aki bérletes, az előbb jut hozzá az adott hónap műsorához, és élhet ezzel a joggal. Ezeknek a nézőinknek tehát sokkal nagyobb esélye van a legkedveltebb előadásoknál is igazán jó helyre ülni. Mivel szerencsére ez az év is magas látogatottságot ért el, ez szinte mindegyik előadásunknál magasan értékelt és jelentős előnyt eredményez.

A 2016/2017-es évadra összesen 2.416 db bérletet adtunk el, ami mintegy tíz százalékkal meghaladja az előző év eladását, és ez több mint 6.400 beváltandó alkalmat jelent. A bérletek tulajdonosaival – ide sorolva a pártolóinkat is, akik Pártoló Bérletet vásároltak – folyamatosan kommunikálunk, fenntartjuk számukra az elővásárlási jogot, és külön figyelmet fordítunk a pontos tájékoztatásra.

**Bérletkonstrukciók**

|  |  |
| --- | --- |
| **BÉRLET TÍPUSA** | **ÉRTÉKESÍTETT BÉRLETEK SZÁMA (db)** |
| *MOZAIK* *BÉRLET* | Felhasználható egy fő részére, 2 előadásra a repertoáron lévő előadásra, és 2 új bemutatóra, összesen 4 előadásra. | 796 |
| *AJÁNDÉKBÉRLET* | Felhasználható két szabadon választható előadásra (színházjegyre). | 1447 |
| *PÁRTOLÓ BÉRLET* | 2 db I. kategóriás jegyet tartalmaz, és jogosít a pártolói kedvezmények igénybevételére. | 173 |
| ***ÖSSZESEN*** | **2416** |

1. **nézőszám növelésének gyakorlata**
2. ***új közönségréteg megszólítása, különösen a gyermek- és ifjúsági és 18-40 éves korosztály vonatkozásában, eszközök, eredmények ismertetése***

Az iskolai csoportok jelenléte szintén stratégiai fontosságú számunkra. A jövő közönségét nem elég várni, hanem meggyőződésünk szerint az iskolákkal együttműködve már fiatal kortól kezdve képezni is kell. A csoportok száma, és ezzel együtt a hozzánk érkező fiatalok száma az előző évadhoz hasonlóan igen magas, 480 csoport és összesen mintegy 14 500 diák látogatta meg előadásainkat.

A diákcsoportok magas száma egyrészt azt jelzi, hogy repertoárunkban több olyan előadás is van (például a Hamlet, Tóték, Anyám tyúkja, Liliomfi, Tartuffe), ami közkedvelt a diákság és a pedagógusok körében, másrészt pedig azt igazolja, hogy a tanárokkal folytatott folyamatos kapcsolattartás eredményes. Rendszeresen küldünk hírleveleket, meghívásokat előadásaink főpróbáira. Sok pedagógussal személyes, baráti kapcsolatot ápolunk, értékelve elkötelezettségüket és azt a sok munkát, amivel megszervezik és lebonyolítják a színházlátogatásokat. A színházi palettán igen nagy a kínálat, ezért az, hogy ilyen sok tanár választ minket - természetesen a repertoár mellett - attól is függ, hogy milyen személyes kapcsolatot ápolunk velük.

A Főváros kezdeményezésére részt vettünk az Iskolakapun kívüli programban is, amelynek keretében több fővárosi gimnázium összesen 930 diákja látogatott el – a Főváros finanszírozásának köszönhetően – Hamlet és Anyám tyúkja (1.) című előadásainkra.

Harmadik éve veszünk részt Erzsébetváros kezdeményezésére és finanszírozásában a „Minden gyerek jusson el színházba” programban, amelynek keretében 519 diák látogatott el hozzánk ebben az évadban.

Az alábbi táblázat a színházunkba látogató iskolai csoportok és diákok számát tartalmazza.

|  |  |  |
| --- | --- | --- |
| **HÓNAP** | **CSOPORTOK SZÁMA** | **DIÁKOK SZÁMA** |
| *SZEPTEMBER* | 10 | 328 |
| *OKTÓBER* | 54 | 1594 |
| *NOVEMBER* | 81 | 2592 |
| *DECEMBER* | 72 | 2031 |
| *JANUÁR* | 22 | 878 |
| *FEBRUÁR* | 33 | 904 |
| *MÁRCIUS* | 83 | 2789 |
| *ÁPRILIS* | 72 | 2146 |
| *MÁJUS* | 53 | 1273 |
| ***ÖSSZESEN*** | **480** | **14 535** |

1. ***új, nem hagyományos módszerek és eszközök alkalmazásának gyakorlata, elvárások és kihívások kezelése***

Az internet elterjedésével egyre nagyobb létszámú potenciális nézőt tudunk elérni, viszont pontosan a nagy szám és a rengeteg napi friss információ miatt nagyon fontos, hogy színházunk saját arculattal (logó stb.) és a megfelelő felületeken tudjon megjelenni (pl. kulturális portálok). Itt is döntő új marketingstratégiánk hatása.

1. ***kedvezményrendszer és eredményei***

**-**

1. **médiakapcsolati tevékenység bemutatása**
2. ***helyi, regionális és országos hatókör és médiumok-felületek szerinti bemutatása***

Színházunk a számon tartott kulturális műhelyek közé tartozik, ezért azokon a felületeken, ahol a magyarországi médiumok egyáltalán érdeklődést tanúsítanak kulturális események iránt, mi is rendszeresen jelen vagyunk.

Itt is meg kell említetnünk Örkény-kert rendezvényünket, amit már hat alkalommal tartottunk meg az évad legelején. Ez az egész napos utcai kiköltözés mára a kerületnek, a környéknek és a társulatnak is szívügye. Részletesebben az i/2. pontban számolunk be róla.

Saját aktivitásainkról a 2. és 3. pontban számolunk be.

1. ***premier előtti és utáni médiaaktivitások, ezen belül különösen kritikai visszhang és saját anyag megjelentetése***

Színházunk tevékenységéről és ezzel együtt a készülő előadások próbafolyamatairól teljes körű tájékoztatatást adunk. Minden produkció olvasópróbájától a bemutatóig 6-8 alkalommal küldünk hírt a sajtónak. A bemutató után az előadást érintő eseményekről (díjak, fesztiválmeghívások, 25., 50., 75., illetve 100. előadás, közönségtalálkozók) is hírt adunk. Sajtólistánk folyamatosan fejlődik.

Előadásainkat a legtöbbször már a bemutatón megnézik a kritikusok. A premiert követő 2-4 hétben 8-10 kritika jelenik meg az előadásokról. A színházi lapok és portálok később is rendszeresen foglalkoznak előadásainkkal, de ezek már inkább programajánló jellegű írások, mint bírálatok.

1. ***társulat tagjainak médiaaktivitásai, különös tekintettel a produkció népszerűsítő, illetve produkcióhoz nem köthető aktivitásokra***

Szerencsére az Örkény Színház társulatában sok országos ismertségű művész dolgozik, így akkor is jelen vagyunk a nézettebb felületeken, ha direkt reklámra sem pénzünk, sem esélyünk. Általában elmondható, hogy egy hatásos reklámkampányhoz annyi forrás szükséges, amellyel egyetlen kulturális intézmény sem rendelkezik.

Társulatunk tagjai aktívan részt vesznek a produkciók népszerűsítésében. A felkérések zöme az adott produkciók bemutatóját megelőző hétre esik, ennek ellenére igyekszünk eleget tenni minden felkérésnek. Művészeink elkötelezettségét mutatja, hogy a nem az Örkény Színház kapcsán készülő interjúkban is beszélnek itteni munkájukról, és népszerűsítik előadásainkat.

1. ***saját gyártású anyagok és az alkalmazás felületeinek bemutatása***

Marketingkommunikációnk nyomtatott részének nívója valamivel a fénymásolt plakátokat ragasztó amatőrök éjszakai módszerei fölött és mélyen a szakszerű szint alatt van. Ez ugyanis pénzkérdés. Nyomtatott felületekre mindössze büdzsénk 1-2%-át fordíthatjuk, amiből néhány újsághirdetésre, némi bannerezésre, egy-egy kegyelemcímlapra, olcsósított metrómatricára, a szokásos szórólapokra, valamint a nyomtatott havi műsorra telik. Szerencse, hogy társulatunk népszerű, ezért sok interjú készül velünk, és természetesen felülünk ezek farvizére, beszélünk a színházról, ahol csak lehet. Ezért néha úgy tűnik, hogy szó van rólunk.

Mindennek ellenére – vagy inkább éppen ezért – ragaszkodunk hozzá, hogy minden előadásunkhoz egyedi grafikai arculat tartozzon; e nélkül nem volt és nem is lesz bemutatónk. Készül belőle szórólap, molinó, több sajtóhirdetésen és internetes felületen is megjelenik, valamint a műsorfüzet borítóját is ez adja.

Viszonylag mutatós honlapunk és nagyon sokak által használt Facebook- profilunk fenntartására és folyamatos frissítésére különösen odafigyelünk, és minden új bemutatónkhoz trailert is készítünk.

A netes felület fejlesztése részeként elkészült honlapunk mobilverziója.

1. ***gyermek- és ifjúsági korosztály védelmét szolgáló nézőtájékoztatási rendszere korhatárokról való tájékoztatás módja, formája***

Szükség esetén nyilvános felületeinken jelezzük, hogy egy-egy előadást hány éves kortól ajánlott.

1. **saját előadásaihoz kapcsolódó jegyár-bevételeken túli, egyéb bevételi források feltárásával összefüggő tevékenység bemutatása és annak eredményessége**

Színházunk folyamatosan figyelemmel kíséri az aktuális pályázati lehetőségeket (NKA, EMMI, Fővárosi Önkormányzat, VII. kerületi Önkormányzat, stb.) Törekszünk a maximális TAO-bevételre. Ennek megszerzésre egyre nehezebb, és évről-évre egyre több támogató útján tudjuk csak keretünket feltölteni.

1. **helyi művészeti, közoktatási, közművelődési és társadalmi, közösségi szervezetekkel való kapcsolatépítés bemutatása**
2. ***együttműködések bemutatása, időbeli hatálya, célja, módszere, eredményei, különös tekintettel a saját vagy más szervezet által megvalósított projekt, fenntartó által elvárt célfeladat teljesítésre, valamint a részvétel bemutatásának személyi, tárgyi és pénzügyi oldala***

lsd b/1, d/3, j pontok

1. ***hagyományteremtő, hagyományápoló tevékenység***

Szeptember elején a hatodik **Örkény Kert**-et rendeztük meg a Madách téren, közösen a VII. Kerülettel, így talán mondhatjuk, hogy ez már egyfajta szerény hagyományteremtés. Igazi hagyománynak majd a huszadik év után nevezném, de a közönség máris várja, szereti. Hagyományápolásban a magyar kulturális hagyomány ránk eső szerény hányadát igyekszünk ápolni.

A korábbi évekhez hasonlóan sokszínű programot állítottunk össze, köztük jó néhány korábbi meghívott művésszel. A programokra reggel 9 és este 10 óra között került sor. Az összeállításnál most is alapvető szempont volt, hogy minden korosztály igényeit figyelembe vegyük, valamint az, hogy jelezzük, a nagyobb szabadtéri rendezvényeken is helye és közönsége van a „magas” művészetnek. A korábbi évek tapasztalatai és a nézői visszajelzések alapján igyekeztünk megtartani a legnépszerűbb programokat, de törekedtünk újdonságok bevonására is. Újra fellépett a Kertben Salamon Bea és a Méta, valamint a Hanem zenekar is. Bartók Béla születésének 135. évfordulója jegyében a Magyar Örökség-díjas, Junior Prima- és Prima-díjas Angelica Leánykar adott koncertet és LIGETI 100 METRONÓM – Poème symphonique művében száz, különböző tempóra beállított metronóm is megszólalt a színpadon. Fellépett a Lukács Miklós - Balogh Kálmán cimbalomduó, a Snétberger Zenei Tehetség Központ fiataljai, Ferenczi György és a Rackajam, valamint a Szakértők Zenekar.

Újra a kert színpadán zongorázott Kocsis Zoltán, Kelemen Barnabás pedig hegedűn játszott. Kocsis egyik utolső fellépése volt ez. Megtisztelő, hogy velünk volt itt éveken át. A Kert – eken a jövőben is emlékezni fogunk rá.

A gyerekeket Kerekítő Foglalkozás, a Piros Kakaó játszóháza és a Tintaló Cirkusz szórakoztatta, a színpadon pedig elhangzottak a Magvető Kiadó szerzőinek gyerekversei.

Az előző évek nagy sikerére való tekintettel az Örkény kert látogatói ismét meghallgathatták a Jónás könyve című Babits költeményt Csuja Imre előadásában, és volt „Vers csak neked” is, ahol ezúttal kortárs költök verseit szavalták el színészeink egy-egy nézőnek. Szintén a pozitív visszajelzések alapján újra egy alkalmi „esztrád” műsorral zártuk az estét, melyet az Örkény Színház színészei állítottak össze és adtak elő Kákonyi Árpád zenei vezető segítségével.

A kertbe a nap folyamán becsléseink szerint mintegy 5-6000 néző látogatott el. A legtöbb résztvevő az esti koncerten volt, de már a reggeli programokat is több százan látogattak meg.

Bekerülési költség: 10 797 329 Ft

1. ***helyi művészekkel való együttműködés bemutatása***

Lásd lsd b/1, d/3, j pontok

1. **az óvodai és iskolarendszeren belüli és azon kívüli oktatási-nevelési, művészetpedagógiai programhoz, a tantervi oktatáshoz való kapcsolódás bemutatása, ennek keretében különösen a cél érdekében létrejött együttműködés bemutatása, annak időbeli hatályának, céljának, módszereinek, eszközeinek, valamint az elért eredményeknek ismertetése**

***IFJÚSÁGI RÉSZLEG ÉS ALKOTÓ MŰHELY***

Az **IRAM**, már a színház ötödik évadát kíséri végig. Diákoknak és tanároknak kínáltunk különböző típusú foglalkozásokat, gyakorlati helyeket és hospitálási lehetőséget biztosítottunk egész évadon át.

Színház-pedagógiai programunk elsődleges célja a színház, mint társadalmi és művészeti jelenség mélyebb megismertetése, a színházi élmény befogadásának tanítása, a "nézni tudás" színházi értelmű fejlesztése. A programok tartalmilag kapcsolódnak előadásainkhoz, de nem azokat magyarázzák, vagy történetüket mesélik, hanem személyes kapcsolódási pontokat kínálnak és kontextust teremtenek. Ezek a foglalkozások a dráma belső terébe vonzzák a résztvevőket, és összefüggéseket mutatnak a dráma külső terével: kulturális utalásokat és közös történeteinket térképezik fel. Színházi játékokkal és beszélgetésekkel, a résztvevők saját személyes kreativitására építve nyújtanak mással nem helyettesíthető élményt. A tartalmi munkával párhuzamosan az előadások által használt színházi nyelvre, színházi eszközökre érzékenyítünk: a színházat, mint kommunikációt vizsgáljuk. Azon túl, hogy a színház gondolati és művészi értékeit közvetítjük, célunk az is, hogy alkotásra ösztönözzünk, az idelátogató fiatalokkal érvényes színházi kifejezésmódokat kutatva, kísérletezve, közösen teremtsünk művészi értékeket, amelyek szervesen tartozhatnak az évad tartalmához.

A színház oldaláról feltétlenül eredmény a fiatal nézőkkel való szoros kapcsolat, a rendszeres beszélgetések. Ennél azonban fontosabb a résztvevő diákok tapasztalata. Primer élményként találkoznak színházzal, nem pusztán egy előadással, hanem a színházi gondolkodással, általában a művészet praxisával. Az Örkény Színház műsorpolitikája és repertoárja kifejezetten alkalmasnak bizonyult arra, hogy színház-pedagógiai programmal kiegészülve szakmailag hasznos teret biztosítson a fiataloknak játékra, gondolkodásra és tapasztalatszerzésre. Az Örkény Színház az előadások megtekintésén túl így nagyobb részt vállalt a kulturális és művészeti befogadás képzésében, a mindennapi életben is segítséget jelentő, maradandó élményeket adhat. Azon túl, hogy a programban a színházunk gondolati és művészi értékeit közvetítjük, alkotásra is ösztönözünk, hogy az idelátogató fiatalokkal érvényes színházi kifejezésmódokat kutatva, kísérletezve közösen teremtsünk a színházi évad tartalmához kapcsolódó művészi értékeket.

Feltérképezzük és figyelembe vesszük, hogy a foglalkozásainkkal hol és miként kapcsolódhatunk a tananyaghoz. Az interdiszciplináris gondolkodás és az összefüggések felismeréséből származó lehetséges öröm, a fiatalok érdeklődése szabja meg, hogy milyen kapcsolódási pontokat aknázunk ki.

Alapvetően két foglalkozástípust különböztethetünk meg: ezek a FLESS és a KAPTÁR. A **FLESS** egyszeri, előadásokhoz kapcsolódó kétórás előkészítő foglalkozás, középiskolásoknak (két foglalkozásunk általános iskolásoknak szól). Esetenként kulisszajárásra, próbalátogatásra is alkalom nyílik. Színházlátogatáshoz kapcsolódóan lehetőség van utólagos beszélgetésre is a színház művészeinek közreműködésével.

A **KAPTÁR**, középiskolásokból, fiatal egyetemistákból álló alkotócsoport. Tagjai egy évadon át nyomon követik a színház életét, beszélgetéseken és próbalátogatásokon vesznek részt. Emellett a színház előadásaiból inspirálódva vagy azokra reflektálva színházi kísérleteket végeznek. A munkafolyamat 6 hónapon át heti egy-két foglalkozásból áll, délutánonként.

**ISZAP** - Internetes SZínháziAlkotóPortál: Az Örkény Színház előadásaihoz kapcsolódó művészeti projektek: fotó-, videó-, rajz-, objektum-, képregény-, novella-, verspályázatok. Az ISZAP célja a különböző művészeti kifejezésmódokkal való kísérletezés, ezek színházi szerepének vizsgálata; az inspiráció és az asszociáció jelenségének megragadása.

**IMPRÓS FLESSBACK**: Kétórás improvizáció, beszélgetés, közönségtalálkozó hétvégén, délutáni előadások után a nagyszínpadon. A színészek improvizálnak. A rendező hangosan gondolkodik. A közönség irányít.

Az előadásokhoz kapcsolódóan **tanítási segédleteket** és háttéranyagokat állítunk össze, melyek letölthetőek a színház honlapjáról. Speciálisan pedagógusoknak szánt ajánlókat készítünk előadásokhoz és foglalkozásokhoz, így nyújtunk - elsősorban magyartanároknak – segítséget abban, hogy tantárgyi és pedagógiai célkitűzéseiknek megfelelő módon tudjanak színházlátogatásokat szervezni osztályaiknak, iskolai csoportjaiknak. Az iskolai szemlélet és igények behatóbb ismerete az IRAM programok tervezésében is hasznosnak bizonyul. A pedagógusoknak igyekszünk minél több felületet biztosítani, hogy kritikájukkal és ötleteikkel hozzájárulhassanak a programok fejlesztéséhez. **Módszertani tréningeket**, **beszélgetéseket** szervezünk. Kérdőíves kutatás keretében visszajelzéseket, kritikát és ötleteket kértünk a foglalkozások után, tanároktól és diákoktól egyaránt, ezek komoly segítséget jelentenek a munkánkban.

A FLESS foglalkozásokat nagy részét Neudold Júlia (az IRAM műhelyvezetője) tartja, rajta kívül Bethlenfalvy Ádám (színész-drámatanár), Szabó-Székely Ármin (dramaturg), Néder Panni (színházrendező), Varju Nándor (drámatanár) kapcsolódott be a foglalkozások tervezésébe és vezetésébe. Az IRAM munkatársak mellett a színház alkotóinak és dolgozóinak nagy része tevékenyen közreműködik a program működtetésében, az a színház működésének szerves része. A művészeti vezetés részt vesz a foglalkozások tervezésében, a rendezők, dramaturgok és színészek révén a próbafolyamatok tapasztalatai is beépülhettek a foglalkozásokba. Az előadások utáni beszélgetéseken továbbra is közreműködnek az előadások alkotói, a fiatal közönséggel való találkozás és gondolatcsere része lett a színház mindennapjainak.

Foglalkozásaink ingyenesek, a színházlátogatáshoz a kísérő pedagógusnak vendégjegyet (50%), a csoportnak diákkedvezményt biztosítunk. A foglalkozások általában a színház próbatermében vagy előterében zajlanak, csak kivételes esetekben tartjuk őket az iskolákban, mert az élményhez hozzá tartozik a kimozdulás, és maga a színházi miliő.

***Módszertan***

Magyarországon egyre nagyobb az igény arra, hogy a színházak a közönség aktív részvételére számító programokat is kínáljanak, és hogy ezeket az adott repertoár függvényében, a fiatalabb korosztályok megszólítását átgondolva, rendszerszerűen végezzék. Ez a tevékenység a színházművészet és a neveléstudomány metszéspontjában születik. Célkitűzéseit és módszertanát meghatározza, hogy különböző intézmények és csoportok közötti kommunikációs lehetőségeket aknáz ki: a színházak, az oktatási intézmények, a közönség ─ koncentráltan a diákok és a pedagógusok, valamint a színházi alkotók nézőpontjai közti távolságot hidalja termékenyen át. Fontos, hogy az általános célokat és a konkrét programok célkitűzéseit pontosan megfogalmazzuk, de annak tudatában tegyük ezt, hogy ennek a területnek a varázsa és lényege éppen a folyamatos alkalmazkodásban és megújulásban rejlik, hasonlatosan egy művészszínház reflektív magatartásához és kutatói attitűdjéhez.

Az IRAM munkatársainak különböző területeken szerzett szakmai tapasztalatai jól mutatják a különböző módszerek és irányzatok integrálására való törekvésünket. A programra módszertanilag a legnagyobb hatást a német gyökerű színház-pedagógia gyakorolja, de az angolszász módszertant, a magyar drámapedagógiai hagyományt és a művészeti pedagógiai terápiák módszereit is alkalmazzuk foglalkozásainkon. A gyógypedagógia egyes területeinek fejlesztő módszereit is integráljuk a munkába, komplex kommunikációs jártasság megszerzéséhez akarunk segítséget nyújtani. Az alkotó jellegű programokban főként improvizációs technikákkal és dokumentarista módszerekkel dolgozunk. Eredményesnek látjuk a különböző országokból és iskolákból érkező módszerekkel való kísérletezésünket, és továbbra is célunk, hogy a színház-pedagógia új útjait kutassuk a kőszínházi rendszerben.

Meglátásunk szerint a művészetközvetítés, a befogadás tanítása mellett folyton jelen van egy másodlagos, járulékos pedagógiai mező, amelynek a tudatos megragadása elmélyítheti a színház partneri viszonyát az oktatással. Ez a másodlagos pedagógiai mező egyrészt a színházi anyagból, az éppen adott tartalomból következik: a történetekből, a társadalmi és emberi kérdések vizsgálatából, másrészt a foglalkozások munkamódszereinek közösségépítő és személyiségfejlesztő adottságaiból. Az elsődleges pedagógiai motivációnak a színházi előadás befogadásának képzését tartjuk, amely a szociálpszichológiából ismert előhangolásból, és utólagos feldolgozásból állhat egy zárt, szerepbelépési lehetőséget nem kínáló színházi előadás esetében. A két pedagógiai mező egymástól elválaszthatatlan, és egyformán értékes.

Bekerülési költség: 7 045 366 Ft

Jelenleg helyhiánnyal küzdünk a program fejlesztését tervezve - az IRAM jelen formájában elérte kapacitásának határát. Kívánatos bővülése, szakmai fejlődése csak egy új, a színházpedagógiai munkára optimalizált helyszínen lehetséges. Ebben a kérdésben előrehaladott állapotúnak nevezhető a Főváros, a VII. Kerület, a Minisztérium és a MNV együttműködése, amelynek célja, hogy új Stúdiószínpadunk mellett az Asbóth utcai, volt Ericsson Stúdió helyiségét használatba vehessük. Az IRAM program itt találhatja meg végleges helyét, ahol nem csak a foglalkozásokat tarthatjuk majd meg, hanem szakmai műhelyként, metodikai központként, a színház- pedagógia különböző területein tanuló számára gyakorló iskolaként is működtethetjük.

1. **a gyermek-, illetve ifjúsági korosztály igényes színházra nevelésének gyakorlata, ennek keretében különösen a módszertani leírások, foglalkozás típusai, tematikája, eredményeinek ismertetése, előadásszámok feltüntetésével**

Lásd. j) pont.

1. **helyi és országos turisztikai célokhoz való kapcsolódás részletezése**

Színházunk megalakulása óta minden évben jelen van a POSZT-on, időről időre fellépünk a Vidor Fesztiválon, a Pécsi Családi Színházi Fesztiválon, az Ördögkatlan Fesztiválon és Deszka Fesztiválon, több alkalommal működtünk és működünk együtt a Gyulai Várszínházzal, a Szentendrei Teátrummal, a Kőszegi Várszínházzal, és rendszeresen fellépünk más országos nyári rendezvényeken.

1. **Az előadó-művészeti szervezet vezetőjének vezetői pályázatában rögzített, a művészeti tevékenységgel összefüggő vállalások teljesülése, a 2011. augusztus 18. után meghirdetett vezetői pályázatok esetén az évadra vonatkozó teljesülés, illetve a pályázatban foglalt koncepcióval való összevetés**

Színházunk munkáját a vezetői pályázattal összhangban levőnek és előzetes koncepciónk szerintinek, a művészi vállalások, a kötelező mutatók betartása, az évadra vonatkozó tervek megvalósulása szempontjából pedig teljesültnek tekintem.

Kelt.: Budapest, 2017. július 5.

…………………..

ügyvezető igazgató

Örkény István Színház Nonprofit Kft.